बसई झील भारत के राजधानी दिल्ली से कुछ दूरी प, हरियाणा के गुड़गाँव तहसील में एगो झील बा। एकर नाँव लगहीं मौजूद बसई गाँव के नाँव पर पड़ल बा। झील के परसिद्धि के कारन इहाँ आवे वाली चिरई सभ बाड़ी सऽ जे में कई गो अइसन प्रजाति के चिरई बाड़ी सऽ जिनहन प बिलुप्त होखे के खतरा भी मेंड़रा रहल बा। एही कारन ई झील एगो 'महत्व वाला चिरई जीवबिबिधता एरिया' (आईबीए) के रूप में चिन्हित कइल गइल बा, आ ई बैस्विक संरक्षण खाती महत्व के झील बा काहें कि इहाँ कई गो, खतरा में आवे वाली प्रजाति के चिरई निवास करे लीं भा सीजन अनुसार आवे लीं।